Det gode liv i Alaska

Det gode liv i Alaska (orig: Northern Exposure) er en amerikansk delvis noe surrealistiske TV-serie som gikk på CBS fra 1990 og 1995. Serien starter med at den nyutdannede jødiske legen fra New York Joel Fleischmann (Rob Morrow) ender opp i den lille byen Cicely i Alaska (egentlig Roslyn i Washington), som har betalt for utdannelsen hans fordi de trengte en lege på stedet. 

Den ubestridte lederen i byen er millionæren og den tidligere astronauten Maurice Minnifield (Barry Corbin). Av andre figurer kan nevnes den vakre piloten Maggie O'Connell (Janine Turner) som har et hat-kjærlighetsforhold til Fleischmann, radioverten Chris Stevens (John Corbett), kafeverten Holling Vincoeur (John Cullum) og hans unge samboer, senere hustru, Shelly Tambo (Cynthia Geary), Minnifields naive assistent med indiansk bakgrunn Ed Chigliak (Darren E. Burrows) og Fleischmanns innfødte resepsjonist Marilyn Whirlwind (Elaine Miles). De fleste figurene i serien fremstår som spesielle typer, og som sådan kan den til tider minne om Twin Peaks, selv om den ikke på langt nær er like dyster.

I begynnelsen spant mye av handlingen rundt Fleischmanns problemer med å passe inn i et lokalmiljø han uansett ikke trives i. Utover i serien blir imidlertid temaene flere og mer komplekse, og kretser rundt flere av hovedpersonene i serien. Etter den femte sesongen forlot Morrow serien for å satse på en (mislykket, skulle det vise seg) Hollywood-karriere. Han ble erstattet av Phil Capra (Paul Provenza).

I Norge gikk serien på TV3 fra 1992, og på TV 2 fra 1997. Den ble sendt på NRK2 i 2018 og 2019.

 Skuespillere 
 Joel Fleischman (spilt Rob Morrow) er en nevrotisk ung lege fra New York City. Han har forpliktet seg til å arbeide fire år som lege i Alaska, for å få statlig studielån. Han tror at han skal arbeide ved et relativt stort, moderne sykehus i Anchorage, men havner i den lille byen Cicely som den eneste legen i mils omkrets.
 Maurice Minnifield (spilt av Barry Corbin) er en rik forretningsmann, tidligere jagerflypilot og astronaut som flyttet til området etter å sluttet i militæret på 1970-tallet. Maurice eier Cicely eneste avis og radiostasjonen KBHR 570 AM.
 Maggie O'Connell (spilt av Janine Turner) kommer opprinnelig fra Michigan, men flyttet til Alaska for å arbeide som pilot. Utover i serien blir Maggie og Joel kjærester.
 Holling Vincoeur (spilt av John Cullum) eier byens populære pub og restaurant, The Brick. I de første sesongene var han dessuten ordfører i Cicely. Han og Maurice er gamle venner, men det fremkommer at vennskapet var under press da de begge var forelsket i Shelly Tambo – som Holling nå er gift med.
 Shelly Tambo (spilt av Cynthia Geary) kommer opprinnelig fra Saskatoon i Canada. Det var Maurice som fikk henne til å flytte til Cicely, i håp om at hun skulle gifte seg med ham. I stedet valgte hun Holling og begynte som servitør ved The Brick.
 Chris Stevens (spilt av John Corbett) er en filosofisk anlagt, åpensinnet fyr som har flyttet til Cicely etter å ha sonet en fengselsstraff. Nå er han plateprater på radiostasjonen KBHR 570 AM. Han havner ofte i konflikt med Maurice, som er arbeidsgiveren hans og som til stadighet sparker og ansetter Chris.
 Ed Chigliak (spilt av Darren E. Burrows) er en fredsæl ung mann som gjør forskjellige strøjobber for Maurice, og arbeider deltid ved en lokal landhandel.
 Ruth-Anne Miller (spilt av Peg Phillips) eier og driver den lokale landhandelen. Hun er enke, og alltid like sindig og forstandig. Utover i serien blir hun kjæreste med pelsjegeren Walt Kupfer (spilt av Moultrie Patten), som er pensjonert aksjemegler.
 Marilyn Whirlwind (spilt av Elaine Miles) er legesekretær hos Joel. Hun blir aldri vippet av pinnen og sier svært lite, i sterk kontrast til sin arbeidsgivers snakkesalighet og høye temperament.
I siste sesong suppleres det faste persongalleriet med to nye rollefigurer:
 Phil Capra (spilt av Paul Provenza) – en lege som opprinnelig kommer fra Los Angeles og skal erstatte Joel på legekontoret i Cicely
 Michelle Schowdowski Capra (spilt av Teri Polo) – gift med Phil Capra, journalist ansatt i en avis eid av Maurice Minnifield

Referanser

 Eksterne lenker 

Kategori:Komiserier fra USA
Kategori:Dramaserier fra USA
Kategori:TV-produksjoner på CBS
Kategori:TV-produksjoner fra USA, fra 1990-årene